ผู้ว่าราชการกรุงเทพมหานคร สัญจรเขตคลองเตย ลงพื้นที่ปลูกต้นไม้ หารือแก้ปัญหาเศรษฐกิจและปัญหาในชุมชน
นายชัชชาติ สิทธิพันธุ์ ผู้ว่าราชการกรุงเทพมหานคร และคณะผู้บริหารกรุงเทพมหานคร ร่วมกิจกรรมปลูกต้นไม้ ที่สวนเฉลิมพระเกียรติสมเด็จย่า (ศูนย์การเรียนรู้ด้านสิ่งแวดล้อม เขตคลองเตย) ซึ่งเป็นการปลูกต้นไม้ในวันนี้ (19 มิ.ย.65) ประมาณ 40 ต้น แบ่งเป็นต้นพิกุล ต้นขี้เหล็ก ต้นมะกอกน้ำ ต้นชะมวง ต้นมันปู และต้นมะดัน ซึ่งนายชัชชาติ และคณะผู้บริหาร กทม. ปลูกต้นพิกุล 5 ต้น พร้อมยังได้ทำการหว่านข้าวลงนาข้าวจำลอง ที่ทางศูนย์ฯ ได้จัดทำไว้เพื่อให้ประชาชนที่มาพักผ่อนได้ศึกษา ก่อนจะเดินทางมาที่สำนักงานเขตคลองเตย เพื่อร่วมหารือถึงปัญหาของเขตคลองเตยและหาวิธีแก้ไขร่วมกัน ผู้ว่าราชการกรุงเทพมหานคร กล่าวว่า จากนโยบายผู้ว่าสัญจรจะลงพื้นที่ทุกวันอาทิตย์ เพื่อติดตามการทำงานของเขต โดยช่วงเช้าจะลงพื้นที่สวนสาธารณะ เพื่อพูดคุยกับเจ้าหน้าที่ที่ทำงานในสวน ต่อด้วยการติดตามการทำงานของสำนักงานเขต เพื่อพูดคุยหาแนวทางปัญหาเร่งด่วน ไม่ว่าจะเป็นปัญหาการจราจร ขยะ ชุมชน ปัญหาที่ประชาชนร้องเรียนและเรื่องต่างๆ ที่ค้างอยู่ รวมถึงยุทธศาสตร์ของเขตที่อาจจะติดปัญหาเพื่อให้ผู้ว่าฯ ช่วยสนับสนุน ส่วนการร้องเรียนผ่าน Traffy Fondue แพลตฟอร์มตัวกลางระหว่างประชาชนกับหน่วยงานที่ดูแลรับผิดชอบ ทำหน้าที่รับแจ้งปัญหาในพื้นที่ กทม. มีการร้องเรียนมาแล้วกว่า 20,000 เรื่อง สามารถดำเนินการสำเร็จไปแล้วกว่า 3,000 เรื่อง บางเรื่องที่สามารถแก้ได้ทันที แต่มีบางเรื่องเป็นปัญหาที่เกี่ยวข้องกับหน่วยงานอื่น ที่ต้องเร่งประสานการให้แก้ไข ถือเป็นมิติใหม่ที่เริ่มได้ประมาณ 1 สัปดาห์ แต่ช่วยลดปัญหาของประชาชนได้จำนวนมาก และไม่ได้มีการใช้เงินแม้แต่บาทเดียว แต่เป็นการนำเทคโนโลยีเข้ามาใช้ สำหรับปัญหาที่มีการร้องเรียนมาในช่วงนี้ เช่น เด็กและเยาวชนที่ขายของเช็ดหรือเช็ดกระจกบริเวณแยกต่างๆ โดยเฉพาะที่แยกอโศก แยกคลองเตย ถือเป็นเรื่องที่ละเอียดอ่อนเกี่ยวกับเยาวชน ต้องประสานความร่วมมือหน่วยงานที่เกี่ยวข้องแก้ไขร่วมกันผู้ว่าราชการกรุงเทพมหานคร ยังกล่าวด้วยว่า การร้องเรียนผ่าน Traffy Fondue เฉพาะเขตคลองเตย ขณะนี้มีการแจ้งปัญหาเข้ามาแล้ว 900 เรื่อง ทำการรับเรื่องแล้ว 600 เรื่อง และแก้ไขเสร็จแล้ว 142 เรื่อง ส่วนปัญหาในเขตคลองเตย เช่น ปัญหาไฟฟ้าส่องสว่าง ปัญหาสายสื่อสาร ปัญหาการก่อสร้างสะพานข้ามทางแยก ณ ระนอง ปัญหาสายไฟฟ้าลงดิน ทางเท้าพระรามที่ 4 (ช่วงทางรถไฟ ถึง ถนนรัชดาภิเษก) ปัญหาคนเร่ร่อน ขอทาน ปัญหากลุ่มคนเช็ดกระจกบริเวณแยกไฟแดง และปัญหาผู้ค้าหาบเร่ แผงลอย นอกจากนี้ยังเตรียมแจกหมวกกันน็อคให้กับเด็กนักเรียนในกรุงเทพมหานครที่มีจำนวนราว 2.7 แสนคน ในจำนวนนี้ต้องการหมวกกันน็อคเด็กประมาณ 1.2 แสนใบ ระยะเริ่มต้นจะหาความร่วมมือกับภาคเอกชนที่อยู่ใกล้โรงเรียนทำ CSR หรือความรับผิดชอบต่อสังคม เพื่อให้เด็กซึ่งเป็นเยาวชนของชาติปลอดภัย ก่อนจะไปพิจารณาใช้งบประมาณของรัฐในระยะต่อไป